獻徐舍人
作者：李中
朝代：唐

paragraphs: 清名喧四海，何止並南金。
奧學羣英伏，多才萬乘欽。
秩參金殿峻，步歷紫微深。
顧聞承中旨，絲綸演帝心。
褒雄饒義路，賈馬避詞林。
下直無他事，開門對遠岑。
軒窗來晚吹，池沼歇秋霖。
蘚點生棊石，茶煙過竹陰。
希夷元已達，躁競豈能侵。
羽客閑陪飲，詩人伴靜吟。
自漸爲滯物，多幸辱虛襟。
此日重遭遇，心期出陸沈。